भारत को 18वें एशियाई खेलों में सुनहरी शुरूआत दिलाने का दारोमदार दो बार के ओलंपिक पदक विजेता सुशील कुमार और राष्ट्रमंडल खेलों के स्वर्ण विजेता बजरंग पूनिया पर रहेगा। एशियाई खेलों में रविवार से प्रतियोगी मुकाबलों की शुरूआत होने जा रही है और पहले ही दिन कुश्ती में फ्री स्टाइल के पांच वजन वर्गाें 57, 65, 74, 86 और 97 किग्रा का फैसला होगा। इन पांच वर्गाें में भारत की सबसे बड़ी उम्मीद राष्ट्रमंडल खेलों के स्वर्ण विजेता सुशील और बजरंग हैं। दोनों ही पहलवान शानदार फार्म में हैं और भारत की स्वर्णिम उमीदों को पहले ही दिन परवान चढ़ा सकते हैं। 74 किग्रा वर्ग के पहलवान सुशील ने मुकाबले की पूर्व संध्या पर खुद को पूरी तरह फिट और तैयार बताया।